
מגדר וסטריאוטיפים מגדריים
המושג "מין" מוגבל לשימוש במקרים בהם נדרשת הבחנה בין בני אדם על בסיס ביולוגי. המושג "מגדר", לעומת זאת, מתייחס להבדלים שבין גבר ואישה על-פי תווים חיצוניים ועל-פי מרכיבי התנהגות. זוהי הגדרה חברתית-תרבותית ולא ביולוגית. השימוש במילה "מגדר" בא לבטל את ההנחה המסורתית, שלפיה יש הקבלה הכרחית בין זכריות לגבריות ובין נקביות ונשיות
.
מתוקף מגדרו של אדם, מצופה ממנו להתנהג בדרך מסויימת ומוחלות הנחות מסויימות לגביו, המושפעות מסטריאוטיפים חברתיים. נשים, לדוגמא, מזוהות כמונעות מתוך רגש, כעדינות וכיוצא בזה. גברים מזוהים כאגרסיביים, מונעים מתוך הגיון וכדומה. הסטריאוטיפים המגדריים טבועים בתרבות ומשפיעים על הפרט כבר מגיל צעיר מאוד וכך נוצר מצב בו כל מגדר מְחוּבְרת ולרוב שואף להתנהל לפי המצופה ממנו.
בחינה של ספרי ילדים חשפה כי ייצוג נשים נמוך בהרבה מייצוג גברים. במקום בו הן מוצגות, לרוב ייצגו סטריאוטיפיים חברתיים נשיים - בנים יוצגו כאקטיביים ובנות כפסיביות; בנים מובילים ומצילים אחרים בעוד בנות מוּבלות ומשרתות אחרים. על גברים ונשים בוגרים מוחלים סטריאוטיפים מגדריים במידה דומה: גברים עוסקים במגוון רחב של מקצועות בעוד נשים מוצגות כנשים ואמהות בלבד
. הספרים הם כלי להבניית הזהות המגדרית של ילדים ומלמדים אותם כיצד להתייחס לעצמם ולסובבים אותם. הכבילה לתפקיד המגדרי חלה על שני המגדרים - גברים מדחיקים רגשות והתנהלויות שנחשבות "נשיות" ונשים שואפות להיות רעיות או אמהות ותופסות פחות מקום במרחב הציבורי, פיזית ותודעתית.
Cosi fan tutte, אופרה שנויה במחלוקת - סקירה
האופרה Cosi fan tutte - La cuol degli amanti נכתבה על-ידי הליברטיסט לורנצו דה-פונטה והולחנה על-ידי וולפגנג אמדאוס מוצרט. הצגת הבכורה שלה התקיימה בוינה בשנת 1970. במרכז האופרה עומדים שני זוגות אוהבים, דמויות אופרה-סריה מובהקות ושתי דמויות אופרה-בופה. 
לאורך הזמן, מהפרימירה ועד היום, האופרה cosi fan tutte זכתה לקבלת פנים מעורבת. בעוד שאין מחלוקת לגבי פאר המוסיקה של האופרה, רבים סלדו מפשטות התפיסה שמתבטאת בליברטו של דה-פונטה. במאה ה-19 גישה זו התעצמה וכאשר האופרה הוצגה, הועלו גרסאות בהן שונו המילים או אף הסיפור כולו
. 
סיפור העלילה מנקודת מבט מגדרית
את האופרה פותח טרצט של שלושה גברים. שניים, פרנדו וגוליילמו, מהללים את הנאמנות של ארוסותיהן ביחס ישר ליופיין. השלישי, דון-אלפונסו, מסביר להם שכל הנשים בוגדניות. הוא מגחיך את טענתם כי הנשים שלהם נאמנות ומכליל באמרו כי אין דבר כזה "אישה נאמנה". הוא משווה זאת לעוף החול, שכולם אומרים שקיים, אך איש אינו יודע היכן. בעוד הגברים המאוהבים מונים תכונות חיוביות בנשותיהן, דון-אלפונסו מציע להוכיח כי אף הן תבגודנה, כפי שעושות כולן והגברים עורכים התערבות.
שתי הנשים, פיורדיליג'י ודורבלה, מדברות על ארוסיהן היפים ועל נאמנותן להם. דון-אלפונסו מגיע ומספר להן כי שני הגברים נשלחו לקרב. הנשים אומרות לגברים כי מעדיפות למות מאשר לחיות בלעדיהם, אך כאשר הגברים מביאים זאת כהוכחה לנאמנותן לדון-אלפונסו, הוא לא מסתפק בזה ומציע לגברים להמתין עוד. לאחר עזיבת ארוסיהן, הנשים מבכות את מר גורלן באזני דספינה המשרתת והיא בתורה מסבירה כי עדיף להן אם ארוסיהן ימותו כי אז יהיו להן גברים אחרים. היא אף מנסה לשכנע אותן כי כאשר הם רחוקים - כדאי להן "ליהנות מהחיים", כפי שהם וודאי עושים, גם היא לועגת לתפיסה הנאיבית של הנשים את ארוסיהן כנאמנים.
דון-אלפונסו משתף את דספינה במזימה ומבקש ממנה להציג את פרנדו וגוליילמו המחופשים בפני פיורדיליג'י ודורבלה. הנשים מגרשות אותם מביתן, אך גם זה לא מספיק לדון-אלפונסו כהוכחה לנאמנותן והוא מייעץ לגברים לחכות. על אף שלא מראה זאת לפרנדו וגוליילמו, לדון-אלפונסו יש הרהורים לגבי נאמנותן של הנשים. האם נתקל במקרה בשני מקרים נדירים של נשים שלא בוגדות?
לדספינה יש רעיון - הגברים יבלעו "רעל" בגלל אהבתם לנשים שלא נענתה ואולי רחמיהן של הנשים יהפכו לאהבה. דספינה מתחפשת לרופא ו"מצילה" את שני הגברים, אך הנשים נותרות בנאמנותן לארוסיהן. בשלב זה, הגברים משתכנעים אף הם כי הנשים יבגדו בהם בסופו של דבר, על אף שלא ניתנה להם סיבה לחשוב כך.
דספינה מסבירה לנשים כי עליהן לנהוג כנשים - להתנהל בקלילות באהבתן, לא להחמיץ אפשרויות, לפלרטט בחן, לאכול את העוגה ולהשאיר אותה שלמה. אותם סטריאוטיפים שמנחים את דון-אלפונסו מנחים גם אותה. הנשים מפסיקות לפעול מתוך נאמנות לארוסיהן ועושה רושם כי חשוב להן כעת רק מה יחשבו עליהן בחברה ואיזה שם יווצר להן. דספינה מרגיעה אותן כי תספר שהגברים הזרים מחזרים אחריה ולא אחריהן.
פרנדו ופיורדיליג'י פורשים יחד. גוליילמו ודורבלה ומטיילים, בעוד גוליילמו אומר שוב כי הוא חש ברע וכי הוא על סף מוות. דורבלה סוף-סוף נענית לחיזוריו. בינתיים פיורדיליג'י לא נענית לחיזוריו של פרנדו והוא מספר לגוליימו כי הם ניצחו בהתערבות. דון-אלפונסו שוב לא משוכנע בכך שפיורדיליג'י אכן נאמנה ומתכנן ניסוי נוסף כדי לגרום לפיורדיליג'י להתאהב בפרנדו המחופש.
פיורדיליג'י מספרת לדספינה ולדורבלה כי התאהבה בזר, אך יכולה להתאפק ולהשאר נאמנה לפרנדו. דורבלה כבר מאמינה כי דרכן של נשים היא לבגוד, כפי שדון-אלפונסו ודספינה הובילו אותה לחשוב וממתינה לכשלונה של אחותה. לפיורדיליג'י תוכניות אחרות, היא מתכננת ללבוש את מדיו של פרנדו ולצאת להלחם לצד אהובה, גוליילמו. אך פרנדו מצליח לשכנע אותה להשאר ולבחור בו ומתארגנת חתונה כפולה של האחיות עם הגברים המחופשים. בזמן החתונה הגברים "חוזרים" ומוכנים לסלוח לנשים על חוסר נאמנותן.
נראה שאופרה זו מציגה את המגדרים תוך התייחסות לתכונות אופי והתנהגות המאפיינות נשים – סממנים נשיים והמאפיינות גברים – סממנים גבריים. סממנים בולטים המאפיינים את המגדר הנשי באופרה מתייחסים לנשים כאל קלות דעת, בוגדניות, פלרטטניות, הן מחוזרות ופאסיביות. סממנים שמאפיינים את המגדר הגברי, נוגעים בלוחמנות, תחמנות, חוסר-אמון, תחרותיות, אקטיביות, סלחנות.

שני הגברים באופרה נותנים אמון בנשותיהם ואלה מצידן - נותרות נאמנות. מצב זה בלתי נתפס בעיני דון-אלפונסו ודספינה ואלה, כפי שניתן לראות, פועלים כדי ללמד אותם מהי צורת ההתנהגות ה"נכונה". דון-אלפונסו ודספינה מספקים דוגמא ברורה לתהליך החִברות שבני אדם עוברים עם כניסתם לחברה. בשלב הראשון הלימוד נעשה באמצעות שיחה וסיפור – מילולית. דרך זו התבררה כבעלת אפקטיביות נמוכה, כך שעל המחברתים לפנות לשלב הבא.

בהמשך, ניתן לראות שדון-אלפונסו ודספינה משתמשים בדוגמאות, מניפולציה, יצירת מציאות ובאופן כללי "דוחפים" את הרביעיה אל תוך מסגרת המגדרים שהגדירו בפניהם. התחושה היא כי לא ניתנה לנשים ברירה אלא להתנהג בבוגדנות ובקלילות-דעת. הגברים הלוחמים "סולחים" לנשים על בוגדנותן וכל התייחסות להתחזות ולתחמנות שננקטה על-ידי הגברים בהשפעת דון-אלפונסו אינה בנמצא. על התנהגות זו, מסתמן, אין צורך בסליחה של הנשים לגברים.

הערה אישית: ההתייחסות כאן היא למגדר כפי שמוצג באופרה אך ללא התייחסות לקונטקסט של האופרה וליחס שבין הסממנים המגדריים כפי שמופיעים בה לבין אלה המתקיימים בחברה של אותה תקופה.
הבדלים בין המגדרים דרך נאמברים מתוך האופרה
בחרתי להציג את ההבדלים בין המגדרים דרך שלושה נאמברים מתוך האופרה: הטרצט הראשון של שלושת הגברים, הוא בעצם מופעם הראשון והדרך בה הם מוצגים לקהל; הדואט הראשון של שתי הנשים; הקוינטט מס' 6, הנאמבר הראשון בו הגברים והנשים מופיעים יחד על הבמה ואנו רואים את יחסי הכוחות ביניהם.
No.1 La mia Dorabella capace non è – Opening terzetto
ליברטו:
פרנדו וגוליילמו מאמינים באהבה ובנאמנותן של הנשים, בעוד דון-אלפונסו מעיד כי נסיונו אומר אחרת והנשים תבגודנה. הגברים מציגים את נאמנות הנשים דרך יופיין, ראשית פרנדו (Fedel quanto bella / Il cielo la fé) לאחריו גוליילמו (Uguale in lei credo / Costanza e beltà) ובעצמם מוצגים כמעוררי גיחוך וילדותיים, מתרגזים בקלות מדברי דון-אלפונסו ומחרחרים ויכוח שדון-אלפונסו, המוצג כחכם ובוגר יותר, ניסה להמנע ממנו.
זוהי בחירתו של דה-פונטה, להציג את הגברים שמאמינים בנאמנותן של נשים כילדותיים ואת הגבר שחושב שכל הנשים בוגדניות כחכם ומתון.
לחן:
גם במוסיקה ניתן לראות זאת. הכינורות פותחים את הטרצט במנגינה מנוקדת, גברית ואריסטוקרטית. מוצרט מציג את הגבריות דרך המקצב המנוקד ופתיחת במשפטים ברבע השלישי בתיבה. עם זאת, כאשר פרנדו מתחיל לשיר, ניתן לראות כי המלודיה נעה סביב הדומיננטה, כמעט מתעלמת מהטוניקה. כניסתו של גוליילמו לאחריו, גם הוא נע סביב הדומיננטה במנגינה כמעט זהה. כך השומע מבין כי שניהם אשמים באותו הדבר בדיוק – הם מאמינים בנאמנות ארוסותיהן
.

אם כן, אצל שני הגברים ניתן לאתר תכונות "חלשות" ו"נשיות". דון-אלפונסו גם הוא נכנס בדומיננטה, אך ממתין עד כי ההרמוניה תתמוך בו. גם המלודיה שלו, לעומת זו של פרנדו וגוליילמו, היא פשוטה יותר וכמו נועדה להסביר להדיוט עובדת חיים. הדמיון שבין גוליילמו ופרנדו מובחן גם בתיבות 29-33, שם הם שרים בתרצות מקבילות ולאחר מכן בתיבה 34 באוקטבות מקבילות ובתיבות 35-37 שוב בתרצות מקבילות (תווים בנספח). דון-אלפונסו מייצג את הגבריות הנכונה, בעוד גוליילמו ופרנדו מייצגים גברים שצריכים ללמוד שיעור.
No. 4 ah guarda sorella – Dorabella and Fiordiligi's duet
ליברטו:
פיורדיליג'י פותחת את הדואט עם תיאור תווי פניו האציליים ושפתיו המתוקות של אהובה (Se bocca più bella, / Se petto più nobile). אחריה, כמי שצריכה להתחרות בה, דורבלה מעלה הילוך ומתארת את ארוסה כמי שעיניו רושפות אש (Che fuoco ha ne' sguardi! / Se fiamma, se dardi / Non sembran scoccar), תיאור לוחמני למדי. לאחר מכן הן מאזנות האחת את השניה ופיורדיליג'י מתארת את פני אהובתה כפני חייל, פני מאהב (Si vede un sembiante / Guerriero ed amante) ודורבלה אומרת כי פני אהובה מקסימות ומאיימות (Si vede una faccia / Che alletta e minaccia). את הדואט הן מסיימות בהצהרת נאמנות לארוסיהן. אם אכן קיים היה סטריאוטיפ כי נשים הן בוגדניות, הרי שעושה רושם שהנשים מודעות לקיומו ומדברות בסתירה אליו, כמו שהגברים עשו בטרצט הפותח.
לחן:
לאחר שהנאמבר הקודם של שלושת הגברים הסתיים בסולם דו מז'ור, מוצרט בוחר לעבור ללה מז'ור עבור הדואט. הפער הגדול בסולמות מייצג את הפער בין המגדרים. מוצרט יוצר הבדלים נוספים. לדוגמא, זו הפעם הראשונה באופרה בה מופיע משקל שאינו זוגי והנאמבר הווקאלי הראשון שלא מסומן כ-Allegro. עוד לפני הכניסה של פיורדיליג'י, האוירה כבר נבנית כסרנדית ומתקתקה. 
כבר במשפט הראשון שלה, פיורדיליג'י משתמשת בסממן שנחשב "נשי" ו"חלש" עבור הגברים, הימנעות מהדרגה הראשונה. למען האמת, היא לא שרה את התו לה עד תיבה 20 וגם שם, מדובר בפוזיציה מטרית חלשה – על הרבע השני בתיבה. בנוסף, הלחן נותן תחושה של אלתור, שפיורדיליג'י שרה אותו ממקום רגשי ואמיתי, בעוד שאצל הגברים מילים דומות לוו בלחן שבלוני יותר. בכניסה של דורבלה, היא נכנסת בחמישית של החמישית בתיבה 34 ומסיימת קדנצה בסולם של הדומיננטה. למרות שיש דמיון בין הקו המלודי שלה לזה של פיורדיליג'י מבחינת מבנה, מדובר בחומר מקורי וקיים שוני רב בין שני הקווים המלודיים
.
גברים נוטים יותר לתבניתיות ולרפיטטיביות, יותר לוגיים. נשים יותר אינדבידואליות, כיוון שמונעות מרגש. כשהנשים מדברות על יופי, הדבר נשמע טבעי, כיוון שזהו עיסוק שמיוחס לנשים. כשהנשים שרות קטע על הדומיננטה, שוב, זה נשמע טבעי והולם את האווירה ואת הדמויות. כשהגברים מדברים על יופי, מתקבלת תחושה של כעין דקלום ותבניתיות. כשהגברים שרים על הדומיננטה, במיוחד בהשוואה לדון-אלפונסו, הם מוצגים כחלשים. 
No. 6 Sento o Dio, che questo piede – The farewell quintet

ליברטו:
לאחר שדון-אלפונסו כבר סיפר את החדשות המרות (והשקריות) לדורבלה ולפיורדיליג'י, שני הגברים לא יודעים כיצד יעמידו פנים בפני אהובותיהן, הם מתארים חולשה גופנית בבואם למולן. דון-אלפונסו קורא להם להתמודד עם הסיטואציה הקשה (Nei momenti più terribili / Sua virtù l'eroe palesa). שתי הנשים מבקשות את הגברים לתקוע להב בליבן כי הן מעדיפות למות מאשר לחיות בנפרד מם ולאחר מכן, על אף שכבר הבינו מדון-אלפונסו כי אין אפשרות לבטל את הגזירה, מבקשות מהגברים שלא ילכו, שלא יעזבו אותן. הגברים רואים בזאת סימן לנאמנותן של הנשים, אך דון-אלפונסו מציע להמתין, כי זה עוד לא סוף דבר (Saldo, amico: finem lauda). בקטע האחרון בקווינטט שרים כולם יחד על גורלם האכזר, כאשר רק הנשים הן שמתכוונות לכך באמת.
לחן:
הגברים הם שפותחים את הנאמבר. אחרי פתיחה של אקורדים ב-forte, גוליילמו ופרנדו מביעים את חולשתם הגופנית. המלודיה של גוליילמו מהוססת וקטועה, פרנדו נכנס במשפט שלו ובמהלכו לא מוביל את ההרמוניה לשום כיוון משמעותי. בכניסתו של דון-אלפונסו, כל האווירה משתנה – נכנסים כינורות במקצבים מנוקדים גבריים וצבאיים. שוב, דון-אלפונסו מציג קו מוסיקאלי חזק יותר משל שני הגברים.
בכניסתן המשותפת של הנשים על הדומיננטה, שרות פיורדיליג'י ודורבלה בתרצות מקבילות ובבקשן מהגברים לנעוץ בהן את חרבם, מבצעות מודולציה דרמטית במיוחד לסולם סי במול מינור. בכניסה הבאה, הגברים ממתנים את האווירה וחוזרים למלודיה הראשונה שלהם, אך הם נקטעים על-ידי הנשים הנרגשות. בסיום, כאשר כולם שרים יחד, הקו של פרנדו מנהל שיח מול הקו של הנשים, בעוד גוליילמו מצתוות לדון-אלפונסו. מי שמחזיק את הקוינטט לכל אורכו הוא דון-אלפונסו, הוא שומר על קו פשוט ומוביל חזרה לטוניקה
. 
סיכום
ניתן לראות באופרה Cosi fan tutte סטריאוטיפים מגדריים, החל בכותרת האופרה, בה כבר נקבע מראש כי "כך עושות כולן" ובהמשך בטקסט של האופרה ובתחושה שנוצרת על-ידי הליברטו והמוסיקה כי גוליילמו ופרנדו צריכים ללמוד שיעור מדון-אלפונסו על חוסר נאמנותן של נשים וכך גם הנשים צריכות ללמוד את השיעור על עצמן. האם באמת הוכיח דון אלפונסו בסופו של דבר את טענתו? בעיני לא, כיוון שעל-מנת לגרום לנשים לאבד את נאמנותן השתמש בפעלולים מפעלולים שונים מצד הגברים, תוך שדספינה מספרת לנשים איך נשים אמורות להיות ומה נשים אמורות לעשות. לאורך האופרה הנשים הראו את נאמנותן ואף הביעו אותה במילים 3-4 פעמים כל אחת, אך לא היה בכך די כדי לשכנע את דון-אלפונסו והוא מייצג גישה שפושה כבר עשרות ומאות שנים בחברה כי כשאישה אומרת לא, אולי כדאי לשאול אותה שוב, או להפעיל עליה מניפולציות על-מנת לגרום לה לשנות את דעתה.
במספר מאמרים שקראתי בעת כתיבת העבודה, ראיתי כי קיימת התייחסות לאופרה כאחת שמציגה אוהבים כנאיביים, גברים ונשים כאחד, ומדגימה כי הם צריכים ללמוד את האמת על אהבה ולא לשגות בדמיונות על אהבה טהורה. המאמרים האלה שוגים בכך שהם מתייחסים לשיעור שהגברים לומדים ולשיעור שהנשים לומדות כאחד, כיוון שהשיעור שנלמד הוא שיעור על טבען ואופיין של נשים. ומי יודע טוב יותר על טבען של נשים מאשר הנשים עצמן? מסתבר שדון-אלפונסו.

